Sleephaak onderstebo? - Forum Topic
Total Replies: 248 770
Total Views: 83 112 669
Forums / 8. Towing Advice / Sleephaak onderstebo?
views: 4 957 275
18 Jun 2017 @ 17:46:52 pm
Ek het 'n paar maande gelede my getroue 2004 Ranger vervang met 'n 2014 Ranger XL Plus Odyssey. Ongelukkig het ek onlangs agteruit teen 'n paal vasgery en skade links agter opgedoen. Die lig is gebreek, die buffer se hoek beskadig en die kantpaneel van die bak gebuig. Gelukkig het ek 'n goeie versekeraar en my bakkie is gou weer tot vroeëre glorie herstel.
Ek het egter na advies van my seun die gaping gevat om 'n vervangingsbuffer (replacement bumper) agter te laat opsit. Dit is 'n Ratel van Bosbumper. Ongelukkig het ek toe 'n probleem: met die nuwe buffer sit die sleephaak se bal (aan die bokant gemeet) hoër (650 mm) as met die standaard sleepstang van die Ranger (530 mm). Met laasgenoemde het ek 'n sakplaat van 75 mm gebruik wat die hoogte van die sleephaak se bal tot 455 mm laat sak en so het ek gemaklik en veilig gesleep. Gelukkig kom ek toe na baie meet en pas van verskillende kombinasies met en sonder 'n sakplaat (drop plate) tot die volgende oplossing wat moontlik is deur die verwyderbare sleepstang om te draai. Met die sleepstang in die normale posisie met die haak aan die onderste gate vasgebout, is die hoogte van die bal 650 mm. Draai ek dan die sleepstang om en die haak is dus dan onderstebo, is die hoogte van die bokant (nou onderkant!) van die bal 465 mm (as ek die haak aan onderste gate vasbout, sal dit met nog 60 mm sak, maar vir my gevoel is dit te laag). As ek dan die woonwa haak, "hang" die kop van die sleephaak aan die bal.
En hier wil ek graag die kommentaar van die slim manne hê: voorsien julle enige probleem as ek 'n woonwa so onderstebo haak? Dit is tog nie swaartekrag wat 'n woonwa se sleephaak veilig aan die haak van die sleepvoertuig laat klou nie, maar die staalstaaf wat om die bal glip. Die handvatsel sal wel na onder lê, maar dit is dan enkele mm laer as die onderkant van die woonwa se A-raam en behoort nie 'n probleem te wees nie. Ek kon nog nie die woonwa haak om te kyk hoe dit in die praktyk lyk nie, want hy staan met sy wiele af terwyl ek wag vir nuwe bande om die tien jaar oue bande mee te vervang. Ek sluit foto's in en wag angstig op julle kommentaar! By voorbaat baie dankie.
18 Jun 2017 @ 18:08:21 pm
18 Jun 2017 @ 18:56:12 pm
Hi daar Theuns.
Die normale sleep van n karavaan kan verkieslik so wees waar die neus van die wa netjies gelyk/horisontaal is.
Die ander manier is om so te sleep dat die wa neus af loop. Sorg moet dan maar net gedra word dat dit nie te laag is nie, veral waar n gewone motor as sleep voertuig dien. Neus op of te wel hoèr as die agterkant van die wa moet weens stabiliteit probleme vermy word.
So as die neus dan nou effe laer is behoort jy 100% veilig te kan sleep
18 Jun 2017 @ 19:25:51 pm
Theuns, ek is geen kenner nie, en wil ook nie voorgee ek is "slim manne" nie, maar, ek dink net as ek jou reg vertolk, wil jy sleep met die tow ball onderstebo?
Ek dink net dit kan dan maklik afhaak. Die swaarte krag gaan te groot wees, en daai din stafie wat die "safety" van afhaak keer, is nie ontwerp om sterk kragte (afwaartse druk) teen te staan nie.
Weet nie, ek sal mooi dink voor ek dit waag.
Kom ons hoor wat sê die ander mense.
18 Jun 2017 @ 19:28:09 pm
As ek reg verstaan wil jy die karavaan haak soos jou tweede en derde foto's. Indien wel dink dit is uiters gevaarlik, die karavaan se haak is nie gemaak om so gehaak te word nie, die gewig hang as't ware aan 'n klein pennetjie binne in die haak.
Maak eerder 'n ander plan.
18 Jun 2017 @ 19:28:50 pm
Jammer, net tweede foto.
18 Jun 2017 @ 20:39:44 pm
Nog 'n ding wat by my op kom is, waar gaan die veiligheids ketting / kabel vas kom in so opset?
Die foto op die regterkant (onderste bo haak) gaan nie die veiligheids ketting of kabel in plek kan hou nie.
18 Jun 2017 @ 21:30:11 pm
Theuns soos Johann genoem behoort die veiligheidspen maklik af te breek en wa gaan af haak en die ketting het nie 'n plek nie. Sou nie doelbewustelik so iets wou help gebeur nie.
Ons moet onthou die neusgewig van 100+kg gaan heeltyd afdruk wat beteken afhaak. Normaakweg hou die neusgewig die haak op die bal en is die onderste lippie net daar om te keer as dit opdruk dat dit nie af haak nie. Behalwe vir die pennetjie wat kan breek is die plaatjie van die sluithefboom ook maar baie dund en sal maklik oop trek.
Geen kenner maar my 10c.
19 Jun 2017 @ 06:05:29 am
Hierdie lyk vir my uiters gevaarlik en ek sou dit glad nie aan beveel nie.
Mense moet ook versigtig wees met die gedagte van die veiligheids ketting kan jou in n nood help. Alle kettings het n SWL. (Safe working Load) Op die Myne is daar wetgewing wat bepaal dat alle kettings jaarliks geinspekteer en gesertifiseer moet word deur n opgeleide LMI (Lifting Machine Inspector)
Ons het die geval gehad van n treiler wat nie behoorlik gehak was nie. Die man het skaars 30mt gery toe die treiler afkom en hy breek daai ketting soos niks. Dit was n ligte treiler.
Hoeveel van ons weet wat is die werklike SWL van die ketting op jou wa? Dit moet ten minste 2T + kan dra. Dis maklik om hom te inspekteer. Kyk na elke skakel meet afstande binne skakels en dikte van elke skakel. As daar enige afwykings is, dan is daai ketting net daar vir die "show" . Dan kom die GROOT probleem. Daar waar die ketting aan die raam "geweld" is. Ek weet nie wie kan dit toets nie!
Dieselfde geld vir die nuwer "kabel" modelle. Alle kabels moet deeglik nagegaan word of daar geen "gebuigde" kabeltjies tussen in is nie. Weereens, dit moet n SWL van ten minste 2T he. Min mense sal my kan oortuig dat hierdie kabeltjies dit kan doen. Steel Wire Rope kabels van 2T is gewoonlik n minimum van 13mm dik.
19 Jun 2017 @ 06:13:51 am
Theuns, ek ry ook 'n Ranger. Wat in jou fotos opval is dat die sleephak die nommerplaat gedeeltelik verberg. Dit is ook 'n probleem.
Oor die vraag oor die omdraai van die sleephak, sal ek die ervare mense wie hul raad en menings hierbo gegee het, se insette volg en nie daardie hak onderstebo plaas nie.
19 Jun 2017 @ 06:14:25 am
Goed! ! ! As mens dit so verstaan dat jy daad werklik met die onderstebo haak wil sleep is dit verseker 'n nee nee. Dis soos die forum lede sê daai wa gaan inwerklikheid aan 'n klein pen binne die haak hang. Sommige karavane se neusgewig is regtig nie 50kg nie.
Ek het verstaan dat jy wel die sleep stang wil om draai maar dan die bal tenminste regop sal hou. Op die manier wen jy ongeveer 60mm na onder/laer.
19 Jun 2017 @ 06:21:03 am
Die punt wat ek wou maak, daar is n knip binne die wa se hak wat net keer dat die hak nie loskom nie. Dis al wat hy doen en daar is geen wrywing op daai knip nie. Draai die hak nou om, dan rus die hak op daardie knip. hy gaan dan die volle gewig van die wa dra en uitwerk van reen en stof.
Ek is ook glad nie n voorstander van verwyderbare trekstange nie. Daar is gesegde wat se "A chain is as strong as its weakest link" Toe ek my huidige Hilux gekry het, was die hele hak los. Al wat hom vasgehou het was n pen met n "splitpin". Weereens, soos in my post hiero, daai pen en splitpin moet 2 T kan dra?
19 Jun 2017 @ 06:26:15 am
Ek het na jou kombinasies gekyk, kry nog 'n stel boute met moere en sit eers die sakplaat vas aan die haak en sit dan die bal aan die onderste gate vas.
Ek kan nie glo dat enige persoon eers sal oorweeg om die bal onderste-bo te probeer gebruik nie! Dit sal verseker afhak in die ry!!
More sal self vertel....
19 Jun 2017 @ 06:56:49 am
As jou woonwa normaal gehaak word, sal die volle neusgewig, enigiets van 50 - 100 kg (nie almal s'n is die wetlik korrekte voorgeskrewe gewig nie) die wa deurgaans vasdruk teen die bal. Soos vermeld hierbo, is daar so pennetjie of plaatjie wat verhoed dat dit per abuis afhaak as jy oor 'n hobbel of so iets ry.
As die bal onderstebo gehaak word, is dit dieselfde neusgewig wat op 'n deurlopende basis gaan probeer om die koppeling los te skeur of uitmekaar te trek. Hoe lank gaan daardie pennetjie of plaatjie hou?
Die kabeltjie wat oor die sleepbal gehaak word, is net daar om die inlooprem te aktiveer wanneer die wa afhaak. Dit kan nie die wa self vashou nie.
Sit eerder dan 'n langer sakplaat op. Inteendeel, selfs 'n woonwa met sy neus in die lug is veiliger as so onderstebo opset.
Onthou dat met so onkonvensionele koppeling sal daar verseker aangevoer kan word jy was grof nalatig. Dit sal regsgevolge inhou wat weiering van versekeringseise kan insluit.
19 Jun 2017 @ 07:07:19 am
Theuns, ek stem 100% met al die manne se insette hierbo, onderste-bo sleephaak/bal is groot moeilikheid soek! Dis NIE ontwerp daarvoor nie, en boonop teen die wet! Volg LoneRunner se raad hierbo en bly veilig! Sterkte.
19 Jun 2017 @ 07:33:44 am
Hoekom sit jy nie net 'n langer sakplaat op nie? 6 of dan 8 gat?
19 Jun 2017 @ 08:51:46 am
As ek reg verstaan will jy die stang omdraai en die onderste gat gebruik.
Ek sou dit nie gedoen het nie aangesien die stang ontwerp is om op 'n sekere rigting om te werk, van waar die druk kom.
Maar hoekom maak jy nie seker van die vervaardiger nie.
Soos Speknek se gebruik net 'n sakplaat.
19 Jun 2017 @ 08:55:45 am
Om mee te begin verstaan ek nie hoekom jy die oorspronklike sleepstang vervang het nie. Die ene wat Ford as standaard opsit is sterk genoeg om mee te ploeg (en word deur Thule vervaardig as ek dit nie mis het nie). As jy ernstig is om die bal onderstebo te gebruik dink ek jou vraag is basies deur almal hierbo beantwoord. Deur dit te doen speel jy met ander padgebruikers se lewens (en iemand gaan die dinges uit jou dagvaar om nie eers te praat van versekering wat gaan weier om uit te betaal nie), daai ding gaan afkom sodra jy enige hobbel of ongelykheid in die pad tref. Boonop is die wa se haak se sluitdeel ontwerp om slegs die klein kragte wat met 'n moontlike opspring agv bv pad ongelykheid veroorsaak word (en onthou daar is steeds 'n afwaartse neusgewig wat die wa (as die bakkie se bal reg om is) se haak afdruk. Wat jy voorstel beteken dat jy moontlike geweldige kragte op daai sluitdeel van die wa se haak gaan plaas (onthou dis nie gewig alleen nie, onthou jy nog die ou formule F=m.a?; die versnelling as jy deur 'n dip gaan kan hoog wees op die haak en vermenigvukldig met ek skat 130+kg neusgewig gaan daai kragte die wa se haak se sluitdeel soos niks uitruk nie...). Moet asb nie backyard ontwerp gebruik om iets wat met veiligheid in gedagte en behoorlik ontwerp en gesertifiseer is te probeer omseil nie :)
19 Jun 2017 @ 09:08:50 am
Die wyse Salomo sê in Spreuke 12:15 die volgende: "In die dwaas se oë is sy eie pad die regte; wie wysheid het, luister na raad." Ek het raad gevra en julle het vir my goeie raad gegee waarna ek nie alleen luister nie, maar ook sal doen. Ek het dus die wysheid om julle kennis toe te pas! Baie dankie vir elkeen se insette.
19 Jun 2017 @ 10:08:12 am
Ek waardeer jou openlikheid om advies te kry, of dit nou erenstig of effens persoonlik was, ek glo jy neem nou die regte besluit!
Net ten opsite van die verwyderbare haak. Die afwaardse druk op so 'n haak word deur die Tonnel van die verwyderbare stang gedra en nie deur die pin wat net die haak sluit om te keer dat dit uitrek. Die PIN word deur die splitpin vasgehou sodat die pin nie uitskuif nie.
Dus daardie pin dra geen gewig nie. MAAR die pin moet die trekkrag kan weerstaan, tydens sleep en dit word Sheerforce genoem.
So op daardie noot, die sheerforce van n' 20 mm pin - afhangend van die "verharding' is tussen 20 en 40 Ton. Daar is nie 'n manier dat enige 4X4 20 ton deadweight kan sleep nie.
Slaap maar rustig en sleep met jou haak na bo.
Work interferes with my Holidays
19 Jun 2017 @ 10:41:58 am
Ek sal ook versigtig wees om 'n drop plate wat te lank is te gebruik.
Hoe langer die dropplate hoe meer die beweeging van voor na agtertoe gaan wees. Staal kan net so veel beweging vat, voor dit breek...
19 Jun 2017 @ 13:48:21 pm
Theuns as jy die eerste knik slaan en die gewig op die haak meer as verdubbel verloor die pen in die haak sy greep en jy jou karavaan im die proses en die versekering gaan jou nie tegemoet kom nie. Koop eerder 'n langer "drop plate" of laat een maak wat aan jou behoefte sal voldoen.
Om te kamp is 'n voorreg!
19 Jun 2017 @ 15:59:14 pm
Of sit die oorspronklike sleephaak terug...problem solved!
19 Jun 2017 @ 17:47:33 pm
Hierdie was nou regtig 'n interessante en insiggewende gesprek. Dis 'n ongewone idee om die haak om te draai, maar deur uit die boks te dink, word nuwe kennis geskep. Alle vars idees werk ongelukkig nie, soos hierdie een, maar dis goed dat dit deurgetrap is- nou het Theuns nie 'n lelike wind gesluk nie en ons almal is bewus daarfvan dat hierdie een nie gaan werk nie.
20 Jun 2017 @ 16:34:14 pm
Hi, dalk sal jy die eerste dip in die pad oorleef maar ek twyfel of jy nog n karavaan sal he na die tweede dip!!
Op ons plaas, in my prille jeug, het ons n werker gehad wat as ek nonsens aangejaag het, het hy altyd gese het "Andries dit is nou dooiedinge" nouhierdie klink vir my soos dooiedinge.
20 Jun 2017 @ 20:21:45 pm
Baie dankie vrinne, ek waardeer almal se kommentaar en dankie veral vir joune Fred, want jy reken dat ek 'n interessante en insiggewende gesprek aan die gang gesit het. Ek het 'n vriend gehad (hy sou steeds my vriend gewees het as hy nie oorlede is nie) wat dikwels gesê het: "Dit is 'n goeie plan, maar dit sal nie werk nie." Dus aanvaar ek nou hierdie goeie plan van my sal nie werk nie, want julle het my oortuig.
Ek het nou weer met die maatband na ander moontlikhede gekyk. Ek kan die staaf waaraan die haak vas is, omdraai en dan is die laagste posisie van die bal se bokant (na bo!) 600 mm. Dus, as ek dit wil laat sak tot 450 mm, het ek 'n sakplaat van 150 mm nodig. Wat sê julle hiervan, buiten dat dit beter is as 'n onderstebo haak? Nou moet ek bieg en bely dat ek baie en sonder probleme met my 2004 Ranger gesleep het met 'n 200 mm sakplaat van 16 mm dikte. (Hurricane, ek sal jou goeie raad om die oorspronklike sleephaak terug te sit as 'n laaste uitweg oorweeg ..... )
21 Jun 2017 @ 06:41:52 am
Theuns, Ek het 'n soortgelyke probleem gehad toe ek my Kuga gekry het. Die Kuga se sleephaak is nie verstelbaar nie en was sowat 3 cm te hoog vir my destydse Sprite Supersport. 3cm Klink nie baie nie, maar ek verkies dinge presies reg, en 'n karavaan wat effens neus in die lug loop, is nie presies reg nie. Ek het 'n "spacer" gemaak van ek dink 30X60X2 tubing met dieselfde vorm as die dik plaat van die sleephaak. Die het tussen die plaat en die disselboom gekom. Ek moes langer boute kry en het die standaard sagtestaal boute vervang het hoëspannings boute van dieselfde deursnee. Ek weet nie of die verandering wettig was nie, maar ek was tevrede dat dit veilig was en dit het die probleem opgelos en het heel netjies en oorspronklik gelyk. Jou hoogteverskil is baie meer as wat myne was, so ek weet nie of so 'n oplosing vir jou kan werk nie, so ek noem dit maar vir wat dit werd is.
21 Jun 2017 @ 06:50:44 am
Die sak plaat van 15cm (150mm) sal puik werk. As voorbeeld het ek my Penta en Classique met so sakplaat gesleep. Dit is 'n ses gat sakplaat en doen die werk puik. My sakplaat is 15mm dik en dus baie stewig.
Het hom verwyder toe ons die Sensation gekoop het want die se onderstel is baie hoër as ander karavane.
21 Jun 2017 @ 09:26:55 am
Daar was al voorheen baie menings hier gelig oor sakplate en die feit dat hulle kragte uitoefen op die flens van die sleepstang waarvoor hulle nie ontwerp is nie. Dit sal die moeite werd wees om die drade te gaan soek. Lede wat besonder lang sakplate gebruik, het verdere versterkings aangebring wat verhoed dat die flens aan die sleepstang dalk afskeur. Ek onthou daar is ook goeie illustrerende fotos daarvan verskaf.
21 Jun 2017 @ 12:22:25 pm
Fred jou voorstel is ook waaraan ek gedink het. Die probleem is egter as die versterking gedoen is wie sertifiseer dat dit wel die sleepkrag kan weerstaan wat nou 'n ent verder weg is as die flens as die sakplaat gebruik word. Waarborgeise en assuransie sal so dokument wil he. Moet mos rede soek om nie te betaal nie.
22 Jun 2017 @ 19:48:09 pm
Maak seker voor jy jammer gaan wees
24 Jun 2017 @ 15:14:36 pm
Nou soek jy vir HKGK.
24 Jun 2017 @ 17:54:16 pm
Het iemand ondervinding van 'n versekeraar wat hieroor probleme veroorsaak het - daar is bittermin ongelukke waarin 'n woonwa betrokke is?